[ευμενης φιλεταιρου περγαμηνων τωι δημωι χαιρ]ειν. [παλαμανδρος σκυμνος μητροδωρος θεοτιμος φι]λισκος [οι κατασταθεντες εφ ιερεως] στρατηγοι φαινοντα[ι] [εν παντι καιρωι καλως προεστηκοτες] της αρχης των τε γαρ [ιερων και των πολιτικων παντα] μεν πεπολιτευνται δικαιως [ου μονον δε τας τε] της πολεως και τας ιερας προσοδους [τας ουσας] εφ αυτων ωικονομηκασι συμφεροντως τωι δημωι και [το]ις θεοις αλλα και τα παραλελειμμενα υπο των προτερον αρχειων αναζητησαντες και ουθενος των κατεσχηκοτων τι φεισαμενοι αποκατεστησαν τηι πολει επεμεληθησαν δε και περι της επισκευης των ιερων αναθηματων ωστε τουτων εις αποκαταστασιν αγηγοχοτων τα προγεγραμμενα και τους επιγινομενους στρατηγους επακολουθουντας τηι υφηγησει ευχερως δυνασθαι διοικειν τα κοινα. κρινοντες ουν δικαιον ειναι μη ολιγωρειν των ουτως επιστατουντων ινα και οι μετα ταυτα δεικνυμενοι πειρωνται κατα τροπον προιστασθαι του δημου αυτοι τε διεγνωκαμεν τοις παναθηναιοις στεφανουν αυτους και προς υμας ωιμεθα δειν γραψαι περι τουτων οπως εν τωι μεταξυ χρονωι βουλευσαμενοι τιμησητε αυτους καθοτι αν αξιους υπολαμβανητε ειναι. ερρωσθε. εγνω δημος αρχεστρατος ερμιππου ειπεν επειδη οι κατασταθεντες υπ ευμενους στρατηγοι παλαμανδρος σκυμνος μητροδωρος θεοτιμος φιλισκος καλως της αρχης προεστησαν καθαπερ και ευμενης επεστειλε δεδοχθαι τωι δημωι επαινεσαι μεν ευμενη διοτι εμ παντι καιρωι προνοιαν ποειται των τωι δημωι χρησιμων και τους εις ταυτα συναντιλαμβανομενους των πολιτων τιμαι τε και στεφανοι βουλομενος τους αρχοντας τους καθισταμενους προθυμοτερους κατασκευαζειν εις το φροντιζειν των τε ιερων και των πολιτικων. ινα δε και ο δημος φανερος γινηται ευμενει σπευδων περι των τοιουτων ανδρων δεδοχθαι τωι δημωι στεφανωσαι τε αυτους εν τοις παναθηναιοις χρυσωι στεφανωι αρετης ενεκεν και ευνοιας της εις ευμενη τε και τον δημον διδοτωσαν δε αυτοις αει οι ταμιαι οι καθισταμενοι κατ ενιαυτον εν τοις ευμενειοις προβατον οι δε λαμβανοντες θυετωσαν ευμενει ευεργετηι ινα φανερος ηι ο δημ[ο]ς απασιν ευχαριστος ων. αναγραψαι δε την τε επιστολην την παρ ευμενου και το ψηφισμα εις στηλην λιθινην και στησαι εν τηι αγοραι το δε αναλωμα το εις την στηλην και την αναγραφην δουναι τους ταμιας τους εφ ιερεως αρκεοντος.
Mys. — Pergamon — 263-241 BC — OGIS 267; Welles 23
 263-241 BC 